KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI huviveneitä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 94/25/EY muuttamisesta KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

2000/0262 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI huviveneitä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 94/25/EY muuttamisesta

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komission on annettava lausunto Euroopan parlamentin toisessa käsittelyssä ehdottamista tarkistuksista. Komissio antaa jäljempänä lausuntonsa parlamentin ehdottamista 17 tarkistuksesta.

2. Taustaa

Ehdotuksen KOM(2000)639 - 2000/0262 (COD) toimittaminen neuvostolle ja Euroopan parlamentille perustamissopimuksen 251 artiklan 2 kohdan ja 95 artiklan mukaisesti // 12. lokakuuta 2000

Talous- ja sosiaalikomitean lausunto // 28.-29. maaliskuuta 2001

Euroopan parlamentin lausunto - ensimmäinen käsittely // 5. heinäkuuta 2001

Komission muutettu ehdotus // 31. lokakuuta 2001

Neuvoston yhteinen kanta // 22. huhtikuuta 2002

Euroopan parlamentin lausunto - toinen käsittely // 26. syyskuuta 2002

3. Ehdotuksen tarkoitus

Ehdotus sisältää yhdenmukaistetut säännökset huviveneiden moottoreiden pakokaasu- ja melupäästöjen raja-arvoiksi. Se sisältää myös joukon tämän direktiivin soveltamisalaan kuuluvien huviveneiden rakennetta koskevia muutoksia (esimerkiksi vesiskoottereiden sisällyttämisen alkuperäisen direktiivin soveltamisalaan).

4. Komission lausunto parlamentin tekemistä tarkistuksista

4.1. Komission hyväksymät tarkistukset (6, 14 ja 21)

* Tarkistukset 6 ja 21 voidaan hyväksyä, koska ne lisäävät tekstin muotoilun johdonmukaisuutta yhteisessä kannassa käytetyn ilmauksen "saattaa markkinoille ja/tai ottaa käyttöön" kanssa.

* Tarkistus 14, joka koskee melurajojen 3 dB:n ylityksen sallimista, voidaan hyväksyä, koska siinä toistetaan komission alkuperäisen ehdotuksen säännös, joka koskee ylityksen sallimista kaikentyyppisten moottoreiden osalta.

4.2. Komission hylkäämät tarkistukset(2, 3, 4, 5, 7, 8, 9, 10, 12, 15, 17, 18, 19 ja 24)

* Komissio ei voi hyväksyä tarkistuksia 2 ja 7, joiden avulla "omaan käyttöön rakennetut" veneet, joihin tehdään merkittäviä veneen muutoksia, pyritään jättämään melua koskevien päästörajoitusten soveltamisalan ulkopuolelle. Merkittävillä veneen muutoksilla tarkoitetaan direktiivin määritelmän mukaisesti kuljetusmenetelmän muutoksia tai moottorin merkittäviä muutoksia tai veneen muuttamista siinä määrin, että sitä on pidettävä uutena veneenä. Kaikissa näissä tapauksissa on osoitettava, että uusi tai muutettu moottori täyttää melupäästöjä koskevat vaatimukset kaikilta osin, riippumatta siitä, saatetaanko vene markkinoille muutosta seuraavien viiden vuoden kuluessa vai ei.

* Tarkistusta 3, jossa kehotetaan toteuttamaan kansallisia tukitoimia synteettisten luonnossa hajoavien voiteluöljyjen käytön edistämiseksi ja ryhtymään EU:n tason toimiin direktiivin tarkistamisen yhteydessä, ei voida hyväksyä. Ympäristöystävällisemmän tekniikan tukeminen käy ilmi direktiivin asiasisällöstä ja sitä käsitellään yksityiskohtaisemmin ja kattavammin direktiivin 2 artiklassa. Tietyn alan EU:n laajuisen ympäristötoimiin liittyvän erityisen suosituksen (luonnossa hajoavat voiteluöljyt) esittämistä johdanto-osassa ei pidetä tarpeellisena.

* Tarkistukset 4, 5 ja 12 edellyttävät komiteamenettelyyn liittyvien säännösten poistamista, joten ne ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen (1999/468/EY) sisältämien periaatteiden vastaisia. Tämän vuoksi kyseisiä tarkistuksia ei voida hyväksyä.

* Tarvetta höyrykäyttöisten veneiden jättämiselle suunnittelua ja rakentamista koskevien direktiivin vaatimusten soveltamisalan ulkopuolelle, kuten tarkistuksessa 8 ehdotetaan, ei perustella riittävin todistein. Kyseistä tarkistusta ei voida sen vuoksi hyväksyä.

* Tarkistusten 9 ja 10 avulla pyritään jättämään omaan käyttöön rakennetut veneet pakokaasupäästöjä koskevien asiaankuuluvien vaatimusten soveltamisalan ulkopuolelle. Näitä tarkistuksia ei voida hyväksyä, koska pakokaasupäästöjen vaatimustenmukaisuuden osoittamisesta ovat vastuussa moottorien valmistajat eivätkä omaan käyttöönsä veneitä rakentavat yksityishenkilöt.

* Tarkistusta 15 ei voida hyväksyä, koska se rajoittaisi soveltamisalaa niiden huviveneiden osalta, joihin voidaan soveltaa vaihtoehtoista menetelmää melupäästöjä koskevien vaatimusten mukaisuuden osoittamiseksi, joten tämä tarkistus ei olisi johdonmukainen ehdotuksen muun sisällön kanssa.

* Tarkistusten 17, 18, 19 ja 24 avulla pyritään muuttamaan päästöjen pienentämiseen ja veneiden suunnitteluluokkien tarkistamiseen liittyvien komission jo aloittamien toimien tulevaa aikataulua ja laajuutta. Näitä tarkistuksia ei voida hyväksyä, koska ne sitoisivat liiaksi komissiota ja rajoittaisivat sen aloiteoikeutta.

5. Päätelmä

EY:n perustamissopimuksen 250 artiklan 2 kohdan mukaisesti komissio muuttaa ehdotustaan edellä esitetyllä tavalla.